ອົບຮົມຄູຝຶກວຽກງານ ສືບສວນ – ສອບສວນ ຄະດີຄ້າມະນຸດ
ກອງເລຂາຄະນະກຳມະການ ຕ້ານການຄ້າມະນຸດລະດັບຊາດ ໄດ້ຈັດກອງປະຊຸມ ຝຶກອົບຮົມຄູຝຶກ ກ່ຽວກັບວຽກງານສຶບສວນ-ສອບສວນ ຄະດີຄ້າມະນຸດຂື້ນໃນວັນທີ 15 ພຶດສະພາ 2017 ນີ້, ໂດຍການເປັນປະທານຂອງ ພັອ ປອ ເພັງສະຫວັນ ທິບພະວົງໄຊ ຮອງຫົວໜ້າກົມໃຫ່ຍຕຳຫຼວດ ຫົວໜ້າກອງເລຂາຄະນະກຳມະການ ຕ້ານການຄ້າມະນຸດລະດັບຊາດ ມີບັນດາພະນັກງານຈາກກົມຕຳຫຼວດສະກັດກັ້ນ ແລະ ຕ້ານການຄ້າມະນຸດ, ວິທະຍາຄານຕຳຫຼວດປະຊາຊົນ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ພັອ ປອ ເພັງສະຫວັນ ທິບພະວົງໄຊ ກ່າວວ່າ ການຝຶກອົບຮົມຄັ້ງນີ້ ຈະດຳເນີນເປັນ 5 ວັນ (15-19 ພຶດສະພາ)ພາຍໃຕ້ການສະໜັບສະໜູນ ໂດຍອົງການ ອົດສະຕາລີ-ອາຊີ ເພື່ອຕ້ານການຄ້າມະນຸດ (AAPTIP) ເຊິ່ງການຝຶກອົບຮົມຄັ້ງນີ້ ນັກສຳມະນາກອນຈະໄດ້ຮັບຟັງ ພ້ອມກັນຄົ້ນຄວ້າເອກະສານຕ່າງໆ ກ່ຽວກັບການເປັນຄູຝຶກ ເປັນຕົ້ນແມ່ນຄົ້ນຄວ້າການສະເໜີກ່ຽວກັບການປຽບທຽບກົດໝາຍຕ້ານການຄ້າມະນຸດກັບກົດໝາຍອື່ນ ແລະ ຂັ້ນຕອນການສືບສວນ-ສອບສວນຄະດີຄ້າມະນຸດ, ເຕັກນິກໃນການນຳສະເໜີຂອງຄູຝຶກ ທັກສະໃນການເປັນຄູຝຶກ, ການກະກຽມການຝຶກອົບຮົມ ແລະ ການນຳໃຊ້ແຜນການສອນການປະເມີນ ຜົນຂອງການນຳສະເໜີ ການປະເມີນຜົນ ການສອນທົດລອງ ແລະ ການຝຶກອົບຮົມໃຫ້ຜູ້ທີ່ເປັນຄູຝຶກ ກຳໄດ້ບົດຮຽນຢ່າງເລິກເຊິງ ມີວິທີສົ່ງຄວາມຮູ້ໃຫ້ແກ່ນັກສຶກສາ ຢູ່ບັນດາໂຮງຮຽນຕ່າງໆ ຈາກນັ້ນນັກສຳມະນາກອນ ຈະໄດ້ຂື້ນທົດລອງກ່ຽວກັບການເປັນຄູ ຝຶກວຽກງານຕ້ານການຄ້າມະນຸດ ເພື່ອແນ່ໃສ່ຜູ້ຈະເປັນຄູຝຶກກ່ຽວກັບວຽກສືບສວນ-ຄະດີຄ້າມະນຸດ ມີຄວາມສາມາດໃນການສືບຕໍ່ຝຶກອົບຮົມໃນຂັ້ນສູນກາງ ແລະ ແຜນການຂອງກອງເລຂາຄະນະກຳມະການ ຕ້ານການຄ້າມະນຸດລະດັບຊາດ ໃນຕໍ່ໜ້າ ກ່ຽວກັບວຽກງານຕ້ານການຄ້າມະນຸດ.